Title: Príloha č
Author: vladimir.blaho
Last saved by: Halčínová Janka
Company: Infovek

Správa zo zahraničnej pracovnej cesty 

1. Účastník ZPC:

Titul, meno a priezvisko:   	Mgr. Janka Halčínová
Pracovisko:                         	OOPVZ SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:         	hlavný štátny radca
Funkcia:			manažér programovania
Znalosť jazykov:                	AJ

2. Zahraničná pracovná cesta:

Štát:                                     	Belgicko
Mesto:                                 	Brusel
Vykonaná v dňoch:             	14. - 16. 10. 2014
Prijímajúca organizácia:    	Európska komisia
Účel cesty:                   	Účasť na konferencii „EuroPCom 2014: Imag[in]ing Europe“ 
Spôsob financovania:          	Vreckové, stravné, cestovné a ubytovanie hradilo MŠVVaŠ SR

3. Rámcový program pobytu:

14.10.2014	12:00		Odchod z Bratislavy
	17:00		Príchod do Bruselu, ubytovanie
	
15.10.2014 	09:00 – 18:00	Účasť na konferencii

16.10.2014	09:00 – 14:00	Účasť na konferencii
	17:40		Odchod z Bruselu
	21:30		Príchod do Bratislavy

4. Stručný priebeh rokovaní, resp. študijného pobytu:

Konferencia „EuroPCom 2014: Imag[in]ing Europe“  – 15.10.2014 

Konferencia bola zorganizovaná zo strany EK. Jedná sa o piaty ročník európskej konferencie venovanej téme komunikácie smerom k verejnosti v rámci nového programového obdobia 2014-2020. Konferencia bola zorganizovaná Výborom regiónov, v spolupráci s Európskym parlamentom, predsedníctvom Talianska v EÚ 2014, Európskou radou, Európskou komisiou a European Commission a Európskym hospodárskym a sociálnym výborom. Účastníci z 28 členských krajín (štátna správa, samospráva a regionálne autority, novinári a zástupcovia partnerov) v rámci celkovo 24 workshopov diskutovali o tom, ako čo najefektívnejšie komunikovať podporu zo všetkých fondov EŠIF prostredníctvom „príbehov“ – komunikovaní dosiahnutých úspechov a prínosov pre občanov EÚ.
Konferenciu slávnostným príhovorom otvoril p.  Herman Van Rompuy, stály predseda Európskej rady a spolu s ďalšími rečníkmi – p. Mairead McGuinness, viceprezidentkou Európskeho parlamentu, a p. Michelom Lebrunom, prezidentom Committee of the Region - predostreli tému, ako sú v súčasnosti komunikované informácie o Európskej únii navonok aj v rámci jej hraníc. Analyzovali, aká je situácia a aké nové komunikačné potreby z nej vyplývajú - či už formou, alebo obsahom. 
 
Nasledovala panelová diskusia na tému výziev spojených s prepájaním vládnej sféry a občanov a s komunikáciou riešení na lokálnej, regionálnej, národnej a EÚ úrovni. Diskusie sa okrem p. McGuinness zúčastnili aj p. Sandro Gozi ako zástupca talianskeho predsedníctva v EÚ, viceprezidentka European Economic and Social Committee p. Jane Morrice a primátor francúzskeho mesta Rouillon.

Po panelovej časti nasledoval blok workshopov. Účastníčka ZPC sa zúčastnila workshopu „The soft power of public diplomacy“ zameraného na diskusiu o možnostiach a význame prezentácie „značiek“ a aktivít v rámci kultúrnej a vzdelávacej spolupráce, obchodu a cestovného ruchu. 
P. Robert Govers prezentoval projekt „The Good Country Index“, ktorý na základe štatisticky overiteľných dát vyhodnocuje kvality života v jednotlivých krajinách v oblastiach „veda a technológie“, „kultúra“, „medzinárodný mier a bezpečnosť“, „príspevok pre svet (world order)“, „Prosperita a rovnosť príležitostí“ a „Zdravie a wellbeing“. Na čeled rebríčka je Írsko, Slovensko je na 42. mieste.
Databáza je dostupná na linku: http://www.goodcountry.org/
P. Jean-Christophe Gallien sa vo svojej prezentácii zameral na „smart“ komunikáciu, ktorá je prepojením takej komunikácie s publikom, ktorá obsahuje dôveru, konverzáciu, má vplyv a nesie si so sebou dobrú povesť. Takáto komunikácia je podľa neho potrebná v svete novej generácie, ktorá realizuje konverzačnú revolúciu, pri ktorej sa vyžaduje veľká otvorenosť a nedá sa pri nej stavať na predchádzajúcich pozíciách. Pri novej verejnej komunikácii nemá byť verejnosť len prijímateľom, ale aj nositeľom posolstva (princíp „population to population“).

V ďalšom bloku workshopov sa účastníčka ZPC zúčastnila workshopu „Global Reputation building“ zameraného na budovanie úspešnej a integrovanej komunikačnej stratégie a hľadanie synergií medzi vládnym a verejným sektorom v otázkach budovania dobrej povesti. P. Beata Ociepka prezentovala úspešný príklad Poľska („Polska Power“), kde boli najlepšími promotérmi Poľska jeho obyvatelia, ktorí sú hrdí na svoju krajinu (a zároveň bola vtipne využitá poľká národná črta „sťažovania sa“). Ako príklad promo kampane bol napr. spomenutý povestný „poľský inštalatér“. Ako možné negatíva pri tvorbe promovania krajiny spomenula prílišný dôraz na vizuálny branding či nekoncepčnosť.  P. Nicola Lindertz z Fínska hovorila o projekte brandovania Fínska (branding bol úspešný napr. v Japonsku aj na základe twitter komunikácievrátane využívania prvkov anime). P. Stefano Rolando hovoril o význame symbolov a otázkach identity v brandingu. P. Vuk Vujnović otvoril diskusiu na tému, prečo sú krajiny v brandingu neúspešné – medzi jeho odpovede patrí, že vládny sektor má nedostatočné a nedostatočne pripravené kapacity, promovanie vládnych politík nie je zaujímavé a niekedy je viac slov ako činov. Takisto je potrebné zbaviť sa prístupu typu „vzájomné potľapkávanie sa po pleciach“. Dobrú povesť je potrebné si zaslúžiť, a to napr. prostredníctvom zmysluplnej interakcie a zdieľania hodnôt.

Prvý deň konferencie uzatvorilo prezentovanie ocenení „European Public Communication Award“, v ktorom prvú cenu získal fínsky projekt ”Faktabaari” (”Fact bar”).

Konferencia „EuroPCom 2014: Imag[in]ing Europe“  – 16.10.2014 
Druhý deň konferencie bol otvorený plenárnym zasadnutím, v rámci ktorého boli diskutované výstupy z predchádzajúceho dňa. 

	Nasledoval blok paralelných workshopov. Účastníčka ZPC si zvolila workshop „Purchasing creativity“ zameraný na správne nastavovanie spolupráce medzi sektorom štátnej správy a regionálnej samosprávy na jednej strane a kreatívnym svetom mediálnych agentúr na strane druhej. P. Charlélie Jourdan vo svojej prezentácii hovoril o zložitom prepájaní medzi predstavami klienta (vrátane rozpočtu) a možnostiach kreatívnych agentúr – je potrebné komunikovať po pojmoch, lebo slovník eurospeaku sa výrazne líši od slovníka kreatívcov. V tom sa s ním zhodol aj Yves Van Landeghem z agentúry Saatchi & Saatchi, ktorý priblížil fungovanie kreatívnych agentúr, ktoré žijú v cykle projektov, na ktoré si na krátky čas najímajú profesionálov na realizáciu konkrétnych ideí, a to v rámci limitovaného rozpočtu. Rečníci sa zhodli na tom, že je potrebné mať viac obsahu a nápadov ako ťažkopádnych a dlhých pojmov a sloganov.

	Workshop „Europe in images“ bol zameraný na prínos vizuálneho umenia, filmu, fotografie, literatúry a hudby k verejnej komunikácii. P. Mike Mullane hovoril o projekte „Eurovision“, ktorá vyvolala vlnu celosvetových diskusií aj vďaka kontroverznému víťazstvu Concity Wurst, ale zároveň dostala európsku tému do hľadáčika médií. P. Cremer diskutoval na tému prítomnosti európskej politike v komiksoch a kreslených karikatúrach v žurnalistike. Wolfgang Petzold diskutoval o téme vizuálov, obrazov a metafor ako nositeľov posolstva. Podľa jeho názoru sú oficiálne symboly EÚ často späté s kontroverznými témami (napr. korupcia či defraudácia) a zdôraznil, že vizuály EÚ treba oprostiť od ich politickej identity a spájať ich s pozitívnym kontextom. 

Konferencia bola uzavretá plenárnym zasadnutím spojeným so zhrnutím záverov z jednotlivých workshopov. 

5. Odporúčané závery:

Naďalej sa aktívne zúčastňovať Konferencií a seminárov organizovaných EK v oblasti informovania a publicity. 

Z:   SŠFEÚ                                                                                           T: priebežne  

6.   Prehľad prinesenej dokumentácie a miesto jej uloženia

Dokumentácia prinesená zo ZPC je k dispozícii u účastníčky ZPC Mgr. Janky Halčínovej. Správa zo ZPC je zverejnená na internetovej stránke MŠVVaŠ SR a v rámci odboru pre operačný program Vzdelávanie je správa zverejnená v rámci zdieľaného adresára odboru. Prezentácie sú dostupné na stránke http://www.cor.europa.eu/en/events/europcom.

7.   Osobitne vyhodnotený očakávaný prínos ZPC

Osobitným prínosom je zdieľanie informácií, poznatkov a skúseností z praxe jednotlivých členských štátov EÚ v súvislosti s implementáciou pomoci zo štrukturálnych fondov EÚ, skúsenosti ktorých môže MŠVVaŠ SR ako sprostredkovateľský orgán pre OP Ľudské zdroje využiť pri nastavovaní komunikačnej stratégie pre poskytovanie čo najkomplexnejších a najadresnejších informácii o tomto operačnom programe.

8.    Spôsob zverejnenia výsledkov ZPC, prenos získaných informácií

Výsledky ZPC budú prezentované na najbližšej porade oddelenia pre OPV.

Súhlasím so zverejnením správy na internete.

Správu vypracoval: 

Mgr. Janka Halčínová

So správou súhlasí: 

Mgr. Veronika Paľková, R OOPVZ 

Správu schválil: 

Ing. Peter Viglaš, generálny riaditeľ, SŠF EÚ MŠVVaŠ SR

Trieda dôvernosti: Verejné